VENDIM
Nr. 30, datë 20.6.2019

PËR MIRATIMIN E TARIFAVE TË SHËRBIMIT TË LARGIMIT TË UJËRAVE TË NDOTURA PËR SHOQËRINË UJËSJELLËS-KANALIZIME MALËSI E MADHE SHA

Në mbështetje të nenit 13, 14, 21 dhe 22 të ligjit nr. 8102, datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), vendimit të Komisionit Kombëtar Rregullator nr. 39, datë 9.12.2015 “Për miratimin e politikës tarifore për shërbimin e furnizimit me ujë dhe largimit e përpunimit të ujërave të ndotura” (vendimi nr. 39), vendimit të Komisionit Kombëtar Rregullator nr. 40, datë 9.12.2015 “Për miratimin e dokumentacionit mbështetës për miratimin e tarifave për shërbimin e furnizimit me ujë, largimin e përpunimin e ujërave të ndotura” (vendimi nr. 40), vendimit të Komisionit Kombëtar Rregullator nr. 41, datë 9.12.2015 “Për miratimin e procesit të miratimit të tarifave për shërbimin e furnizimit me ujë, largimin e përpunimin e ujërave të ndotura” (vendimi nr. 41), vendimit të Komisionit Kombëtar Rregullator nr. 42, datë 9.12.2015 “Për miratimin e metodologjisë për vendosjen e tarifave për shërbimin e furnizimit me ujë dhe largim e përpunimin e ujërave të ndotura” (vendimi nr. 42), 
Komisioni Kombëtar Rregullator,
në mbledhjen e datës 20.6.2019, pasi shqyrtoi dokumentacionin e paraqitur nga Drejtoria Tekniko-Ekonomike mbi kërkesën e Ujësjellës-Kanalizime Malësi e Madhe sh.a. për miratimin e tarifave të për largimin e ujërave të ndotura

VËREN SE:

1. Shoqëria Ujësjellës-Kanalizime Malësi e Madhe (UK Malësi e Madhe), me shkresën nr. 75 prot., datë 18.2.2019, ka aplikuar pranë ERRU për miratimin e tarifave për shërbimin e largimit të ujërave të ndotura, për të tre kategoritë e konsumatorëve të shoqëruar me dokumentacionin sipas përcaktimeve të parashikuara në ligjin nr. 8102 dhe vendimin nr. 40. 
2. Komisioni Kombëtar Rregullator (KKRR), pasi e gjeti paraqitjen e kërkesës për vendosjen e tarifave për largimin e ujërave të ndotura  të shoqërisë UK Malësi e Madhe në përputhje me përcaktimet dhe procedurën e parashikuar në vendimin nr. 40, me vendimin nr. 20, datë 19.4.2019, vendosi fillimin e procedurës për shqyrtimin e aplikimit për propozimin e bërë nga UK Malësi e Madhe për nivelin e ri tarifor për shërbimin e largimit të ujërave të ndotura për popullsinë që e përfiton këtë shërbim. 
[bookmark: _GoBack]3. UK Malësi e Madhe, nëpërmjet shkresës nr. 75 prot., datë 18.2.2019 “Kërkesë për nivel të ri tarife për largimin e përpunimin e ujërave të ndotura” për të tri kategoritë e konsumatorëve ka paraqitur propozimin si më poshtë:
- Konsumatorë familjarë 			12 lekë/m3
- Konsumatorë institucione 		15 lekë/m3
- Konsumatorë privat			15 lekë/m3
Nevoja e përcaktimit të tarifave nga ana e UK Malësi e Madhe me qëllim gjenerimin e të ardhurave shtesë argumentohet si më poshtë: 
- Detyrimin ligjor që ka shoqëria për të pasur tarifa të miratuara nga ERRU për shërbimin e kanalizimeve.
- Përmirësimin e nivelit të mbulimit të kostove të operimit dhe mirëmbajtjes.
- Nevojën për të ardhura për mbulimin e kostove të nevojshme për të ofruar shërbimin e ri të kanalizimeve siç mund të jenë kostot e shtrimit të linjave, kosto e riparimeve, zhbllokime etj. 
4. ERRU, në vlerësimin e tarifave të propozuara, si dhe në analizën ekonomike financiare, ka marrë në konsideratë përmbushjen nga ana e UK Malësi e Madhe të:
a) kërkesave të ligjit nr. 8102, si dhe të akteve nënligjore dhe kuadrit rregullator në fuqi, në mënyrë të veçantë mbrojtjen e konsumatorëve nga çmimet monopol;
b) kërkesave të ligjit nr. 9121, datë 28.7.2003 “Për mbrojtjen e konkurrencës” të ndryshuar (ligji nr. 9121), për mos lejimin e abuzimit me pozitën dominuese në treg të ndërmarrjes nëpërmjet vendosjes, në mënyrë të drejtpërdrejtë ose të tërthortë, të çmimeve të padrejta të shitjes apo e kushteve të tjera të tregtimit;
c) Kërkesave të ligjit nr. 9902, datë 17.4.2008 “Për mbrojtjen e konsumatorëve” të ndryshuar (ligji nr. 9902);
[bookmark: _Hlk526152854]d) Orientimin drejt Mbulimit të kostove O&M për të gjithë aktivitetin e shoqërisë në nivelin 94.5% pasi aktualisht këto kosto mbulohen 90% me të ardhurat nga aktiviteti UK.
e) Tarifat e propozuara nga operatori të jenë në përputhje të plotë me parimin ligjor rregullator mbi përballueshmërinë, sipas të cilit tarifat duhet të jenë të përballueshme.
5. ERRU, në bazë të analizës, verifikimeve dhe komunikimit me stafin drejtues të shoqërisë rekomandon:
- të krijojë inventarin e aseteve për shërbimin e largimit të ujërave të ndotura si dhe atë të furnizimit me ujë;
- të hartojë një plan në drejtim të zgjerimit të këtij shërbimi, për investimet në sistemin e largimit të ujërave të ndotura dhe për riparimet apo zëvendësimet me kosto të lartë të rrjetit ekzistues;
- të mbajë të ndara kostot për të dy shërbimet që ofron: shërbimin e furnizimit më ujë dhe atë të largimit të ujërave të ndotura me qëllim që shërbimet të orientohen drejt kostos reale të tyre.
Komisioni Kombëtar Rregullator, pasi vlerësoi tarifat e propozuara nga operatori mbi bazën e Metodologjisë të miratuar me vendim nr. 42, datë 9.12.2015 “Për miratimin e metodologjisë për vendosjen e tarifave për shërbimin e furnizimit me ujë dhe largim e përpunimin e ujërave të ndotura” si dhe akteve të tjera rregullatore që lidhen me të, arrin në konkluzionin se tarifat e propozuara sipas analizës së kryer janë të bazuara dhe në zbatim të kritereve ligjore referuese lidhur me kostot e pranueshme dhe të justifikuara si dhe përballueshmërinë, nuk janë të padrejta dhe të vendosura në kushtet e abuzimit me pozitën dominuese në treg të operatorit ekonomik në kuptim të ligjit nr. 9121, “Për mbrojtjen e konkurrencës”, të ndryshuar, dhe ligjin nr. 9902 “Për mbrojtjen e konsumatorëve”, për gjithë sa më sipër, në zbatim të nenit 13, 14 dhe 22, të ligjit nr. 8102 datë 28.3.1996 “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar

VENDOSI:

1. Miratimin e tarifave për shoqërinë Ujësjellës-Kanalizime Malësi e Madhe si më poshtë:

	Kategoria
	Tarifat sipas Njësisë Administrative Koplik

	
	Tarifë volumetrike për KUN

	
	Lek/m3

	Konsumatorë familjarë
	12

	Konsumatorë publikë
	15

	Konsumatorë privatë
	15



2. Pagesa rregullatore vjetore për shoqërinë Ujësjellës-Kanalizime Malësi e Madhe sh.a. do të jetë 0.6% e të ardhurave vjetore të parashikuara nga aktiviteti. 
3. Lidhjen e kontratës me UK Malësi e Madhe brenda 30 ditëve nga data e njoftimit sipas pikës 4 të nenit 22, të ligjit nr. 8102.
4. Ky vendim hyn në fuqi më datë 1.8.2019 dhe është i vlefshëm deri në miratimin e tarifave të reja.
Ky vendim botohet në Fletoren Zyrtare.

KRYETAR
Ndriçim Shani

